वीरप्पन को मार गिराने वाले पूर्व IPS अधिकारी के. विजय कुमार को अब सरकार ने सौंपी ये जिम्मेदारी  
जम्मू-कश्मीर से जुड़े सभी सुरक्षा मामलों पर सलाह देंगे
विजय कुमार इससे पहले जम्मू-कश्मीर के राज्यपाल के सलाहकार रहे हैं
विजय कुमार का कार्यकाल एक साल के लिए होगा
सेवानिवृत्त आईपीएस अधिकारी के.विजय कुमार (K. Vijay Kumar) को केंद्रीय गृह मंत्रालय में वरिष्ठ सुरक्षा सलाहकार के तौर पर नियुक्त किया गया है. अपनी नई भूमिका में पूर्व पुलिस अधिकारी मुख्य रूप से गृह मंत्रालय को नवगठित केंद्र शासित प्रदेश जम्मू-कश्मीर से जुड़े सभी सुरक्षा मामलों पर सलाह देने के लिए जिम्मेदार होंगे. वह वामपंथी चरमपंथ से प्रभावित राज्यों के लिए भी सुरक्षा मुद्दों पर मंत्रालय को सलाह देंगे.
विजय कुमार इससे पहले जम्मू एवं कश्मीर के राज्यपाल के सलाहकार रह चुके हैं. एक सेवारत अधिकारी के तौर पर उन्होंने सफलतापूर्वक स्पेशल टास्क फोर्स का नेतृत्व किया और अभियान में वीरप्पन को मार गिराया था, जिसका आतंक तमिलनाडु व कर्नाटक में फैला हुआ था. गृह मंत्रालय द्वारा तीन दिसंबर को जारी सरकारी आदेश के अनुसार, विजय कुमार का कार्यकाल नियुक्ति की तिथि से एक साल की अवधि के लिए होगा.